A skagerraki csat után június 2-től július 29-ig javították a sérüléseit. A flotta kötelékébe való visszatérése után több eredménytelen északi-tengeri bevetésen részt vett. A csata utáni első bevetésen, az 1916. augusztus 19-ei előretörés alkalmával a csatacirkálók közül csak a "von der Tann" és a "Moltke" vettek részt, mivel a többi még mindig javítás alatt állt. Ezért három gyorsabb csatahajót – a "Markgraf"ot, a "Großer Kurfürst"öt és a "Bayern"t – helyeztek át ideiglenesen az I. felderítőcsoporthoz a hadművelet idejére. Az alakulat azt a feladatot kapta, hogy lövesse Sunderland tengerparti város létesítményeit és ezzel hasonlóan a korábbi hadműveletekhez előcsalogassák, majd megsemmisítsék Beatty csatacirkálóit. Scheer tengernagy a Nyílt-tengeri Flotta 15 csatahajójával állt erre készenlétben távolabb helyezkedve. A britek azonban tudomást szereztek a német tervekről és a "Grand Fleet" is kihajózott a bázisairól. Erről 14:35-kor értesítették Scheert és mivel nem akart a két brit kötelék (a "Grand Fleet" és a "Harwich Force") harapófogójába kerülni és tartott az esetleges éjszakai torpedótámadásoktól, visszafordult Németország felé.